google/wiki40b huggingface dataset:
Ατζούν Ιλίτζαλι

Βιογραφία

Γεννήθηκε στην Αδριανούπολη από μια οικογένεια που καταγόταν από την Ilıca (Ιλίτζα) του Ερζερούμ, εξ ου και το επίθετό του. Τελείωσε το δημοτικό στην Αδριανούπολη και την δευτεροβάθμια εκπαίδευση στο Kadıköy Maarif College και στο Anatolian High School της Κωνσταντινούπολης. Εισήχθη στο Πανεπιστήμιο της Πόλης, αλλά τα παράτησε και ξεκίνησε να εργάζεται από νεαρή ηλικία.
Ο Ιλίτζαλι ξεκίνησε την καριέρα του στις επιχειρήσεις μαζί με τον πατέρα του Εργκιούν, ιδρύοντας ένα μικρό μαγαζί με ρούχα στο Bağdat Caddesi. Τα πράγματα δεν πήγαν όπως τα ήθελε και έτσι σε ηλικία 21 ετών το μαγαζί χρεωκόπησε. Μετά από αυτήν την πρώτη απογοητευτική εμπειρία, ξεκίνησε να εργάζεται ως ρεπόρτερ στο κανάλι Show TV. Αφού εργάστηκε για αρκετά χρόνια εκεί, ο Ιλίτζαλι δημιούργησε μια εταιρεία παραγωγής το 2004, η οποία έγινε μια από τις πιο πετυχημένες εταιρείες στην Τουρκία. Στα τέλη του 2013, επέκτεινε τις επενδύσεις του αποκτώντας το τηλεοπτικό κανάλι TV8.

Καριέρα

Ο Ιλίτζαλι ξεκίνησε την τηλεοπτική του καριέρα ως αθλητικός ρεπόρτερ και πήρε προαγωγή χάρη στην επιτυχία του. Μετά από χρόνια εμπειρίας, ξεκίνησε την δική του ψυχαγωγική εκπομπή με την οποία ταξίδεψε σε όλο τον κόσμο. Η εκπομπή είχε τόση μεγάλη επιτυχία ώστε έγινε γνωστός σε όλο το έθνος. Η εκπομπή αυτή ήταν το πρώτο προϊόν της εταιρείας του Acun Medya. Ο Ιλίτζαλι έγινε οικοδεσπότης και παραγωγός των εκπομπών της εταιρείας του.
Η εταιρεία του μεταδίδει τηλεοπτικές εκπομπές όπως O Ses Türkiye (τουρκική έκδοση του The Voice), Yetenek Sizsiniz Türkiye (τουρκική έκδοση του Got Talent), Survivor, Var mısın? Yok musun? (τουρκική έκδοση του Deal or No Deal) και Yok Böyle Dans (τουρκική έκδοση του Dancing with the Stars).
Τον Νοέμβριο του 2013, ο Ιλίτζαλι απέκτησε το τηλεοπτικό κανάλι TV8. Στο νέο του κανάλι, ξεκίνησε νέα προγράμματα όπως το Utopia και "Rising Star Türkiye".

Προσωπική ζωή

Έχει κάνει τρεις γάμους και έχει αποκτήσει τέσσερις κόρες. Ο πρώτος του γάμος έγινε το 1989, με την Σεντά Μπασμπούγκ, με την οποία απέκτησε μια κόρη, την Μπανού. Το διαζύγιο τους βγήκε το 1993. Το 2003 παντρεύτηκε τη Ζεϊνέπ Γιλμάζ, με την οποία απέκτησε δύο κόρες, τις Λεϊλά & Γιασεμίν. Το 2010, όντας παράλληλα παντρεμένος, ξεκίνησε τη σχέση του με την Σεϊμά Σουμπασί, φτάνοντας έτσι στις διαδικασίες διαζυγίου με τη σύζυγο του. Ωστόσο, λίγο αργότερα το ζευγάρι συμφιλιώθηκε και οι διαδικασίες διακόπηκαν. Το 2013, γεννήθηκε όμως η τέταρτη κόρη του, από τη παράνομη σχέση του με την Σουμπασί κι έτσι πήρε διαζύγιο από τη Γιλμάζ, το οποίο εκδόθηκε το 2016. Από το 2017 μέχρι το 2018, υπήρξε παντρεμένος με την Σεϊμά Σουμπασί.
Φρειδερίκος Β΄ Ευγένιος της Βυρτεμβέργης

Βιογραφία

Ήταν ο τρίτος γιος του Καρόλου-Αλεξάνδρου, δούκα της Βυρτεμβέργης και της Μαρίας-Αυγούστας, κόρης του Ανσέλμου-Φραγκίσκου 2ου πρίγκιπα του Τουρν & Τάξις.

Κόμης του Μέμπελγκαρτ (Μονπελιάρ)

Υπηρέτησε στον στρατό του Φρειδερίκου Β΄ της Πρωσίας και έλαβε μέρος στον Επταετή Πόλεμο (1756-63). Έπειτα ανέλαβε την πατρική κομητεία του Μονμπελιάρ. Ο μεγαλύτερος αδελφός του Κάρολος-Ευγένιος, δούκας της Βυρτεμβέργης τον όρισε αντιστράτηγο του δουκάτου. Ο αδελφός του απέκτησε μέρος της κομητείας του Λίμπουρκ. Ο Φρειδερίκος Β΄ αγόρασε την κομητεία του Χόχμπερκ (1779), αλλά την επώλησε στον αδελφό του (1791). Το επόμενο έτος ο Φρειδερίκος Γουλιέλμος Β΄ της Πρωσίας τον όρισε κυβερνήτη του μαργραβάτου Άνσμπαχ-Μπαϊρόιτ, που μόλις το είχε κληρονομήσει από τον -τελευταίο του κλάδου- συγγενή του.

Δούκας της Βυρτεμβέργης

Το 1793 τον χωρίς άρρενα τέκνα Κάρολο-Ευγένιο διαδέχθηκε ο αδελφός του Λουδοβίκος-Ευγένιος και αυτόν, που επίσης δεν είχε άρρενες απογόνους, δύο έτη μετά ο Φρειδερίκος Β΄. Το Μονμπελιάρ περιελήφθη στην επισκοπή της Βασιλείας (Ραουρακινή Δημοκρατία) το 1792 και τρεις μήνες μετά  προσαρτήθηκε στη Γαλλική Δημοκρατία (1793). Το 1796 στη Συνθήκη των Παρισίων συναίνεσε στην απόκτηση του Μονμπελιάρ και των κτήσεων δυτικά του Ρήνου από τη Γαλλία, με αντάλλαγμα την αναγνώριση της Βυρτεμβέργης ως συμπαγούς δουκάτου. Έπειτα από δύο έτη απεβίωσε το 1797 στο Χόενχαϊμ σε ηλικία 65 ετών. Είχε οκτώ γιους, που οι πέντε ίδρυσαν κλάδους.
Σπυρίδων Αλεξιάδης

Βιογραφικά στοιχεία

Γεννήθηκε στην Καλαμπάκα. Σπούδασε νομικά και άσκησε ενεργή δικηγορία στα Τρίκαλα.
Εξελέγη βουλευτής Τρικάλων στις εκλογές του 1920 και επανεξελέγη βουλευτής Τρικάλων με το Λαϊκό Κόμμα στις εκλογές του 1926 καθώς και στις 7 Μαρτίου 1936 στη θέση του αποβιώσαντος Σπυρίδωνος Ταλιαδούρου.
Λίγκα ντε Όνρα 2006–07

Προεπισκόπηση

Στη διοργάνωση συμμετείχαν 16 ομάδες με την Λεϊσόες ΣΚ να κερδίζει το πρωτάθλημα και μαζί με τη Βιτόρια Γκιμαράες να προβιβάζεται στην Πριμέιρα Λίγκα. Οι Ολιβάις ε Μοσκαβίδε και ΓΝ Τσάβες υποβιβάστηκαν στη Σεγκούντα Ντιβιζάο.
Ντεπορτίβο Λα Κορούνια

Ξεκίνημα του συλλόγου

Ο Χοσέ Μαρία Άμπαλο γεννημένος στην πόλη της Λα Κορούνια μετά που επέστρεψε από τις σπουδές του στην Αγγλία γοητευμένος από το άθλημα του ποδοσφαίρου αποφάσισε να το μάθει στους φίλους του και αγωνίζονταν στην τοπική αρένα που χρησιμοποιόταν και ως αρένα για ταυρομαχίες. Το 1904 ο Άμπαλο και οι φίλοι του αποφάσισαν να δημιουργήσουν ένα σύλλογο που του έδωσαν το όνομα της πόλης τους Κορούνια και σήμερα θεωρείται ο προάγγελος του σημερινού συλλόγου 
Το 1906 το γυμνάσιο Σάλα Κάλβετ δημιούργησε ένα νέο σύλλογο τον οποίο ονόμασε Κλουμπ Ντεπορτίβο δα Σάλα Καλβέτ που στην συνέχεια λόγω της διασημότητας που πήρε το άθλημα στην πόλη μετονομάστηκε ως Κλουμπ Ντεπορτίβο δε Λα Κορούνια. Μετά από 2.5 χρόνια ο σύλλογος πρόσθεσε στην ονομασία του και το Ρεάλ (βασίλισσα) ως σημείο βασιλικότητας που πήρε από τον βασιλιά της Ισπανίας Αλφόνσο ΙΓ΄.

Ισπανικό πρωτάθλημα

Μέχρι το 1928 αγωνιζόταν σε διάφορα πρωταθλήματα που διεξάγονταν στην Γαλικία και στην συνεχεία δήλωσε συμμετοχή για να αγωνιστεί στο πρωτάθλημα Ισπανίας αλλά δεν κατάφερε να αγωνιστεί στην 1η κατηγορία και έτσι μέχρι και το 1941 αγωνιζόταν στην 2η κατηγορία.

Νεώτερη ιστορία του Συλλόγου

Τις μεγαλύτερες επιτυχίες της η Λα Κορούνια της έζησε με προπονητή τον Χαβιέρ Ιρουέτα μεταξύ του 1998-2004 όπου κατέκτησε και το μοναδικό πρωτάθλημα που έχει στην τροπαιοθήκη της με αποτέλεσμα να φτάσει στα ημιτελικά του Τσάμπιονς Λιγκ.

Σήμα

Το σήμα της ομάδας περιλαμβάνει το βασιλικό στέμμα το οποίο αντικατοπτρίζει την βασιλικότητα της ομάδας λόγω του προνομίου της να ονομάζεται Ρεάλ και οι διαγώνιες μπλε λωρίδες είναι η σημαία της Γαλικίας.

Στολή

Η ομάδα της Λα Κουρούνια με την μπλε και άσπρη στολή από την πρώτη στιγμή ύπαρξης της ομάδας ως πρώτη στολή ενώ οι υπόλοιπες στολές αλλάζουν κάθε χρόνο αναλόγως της διαφήμισης που υπάρχει.

Τοπικοί τίτλοι

Πρωτάθλημα Γαλικίας (6): 1926-1927, 1927-1928, 1930-1931, 1932-1933, 1936-1937, 1939-1940

Εθνικοί τίτλοι

1η κατηγορία Ισπανίας (2): 1999-2000
Κύπελλο Ισπανίας (2): 1994-1995, 2001-2002
Ισπανικό ΣούπερΚαπ (3): 1995, 2000, 2002
2η κατηγορία Ισπανίας (4): 1961-1962, 1963-1964, 1965-1966, 1967-1968
4η Κατηγορία Ισπανίας (1): 1974-1975

Διεθνείς Τίτλοι

Κύπελλο Ιντερτότο (1): 2008

Στατιστική

Χρονιές στην 1η κατηγορία: 39 

Χρονιές στην 2η κατηγορία: 37 

Χρονιές στην 3η κατηγορία: 1 

Χρονιές στην 4η κατηγορία: 1 

Συμμετοχές στο Ch. League: 5
Συμμετοχές στο UEFA Cup : 5
Συμμετοχές στο Κύπελλο Κυπελλούχων Ευρώπης : 1
Συμμετοχές στο Κύπελλο Ιντερτότο : 2
Νίκος Τσιαντάκης

Σε συλλογικό επίπεδο

Ξεκίνησε την καριέρα του από τον Ατρόμητο Αθηνών και στη συνέχεια αποκτήθηκε από τον Πανιώνιο και από εκεί τον Δεκέμβριο του 1987 μεταγράφηκε στον Ολυμπιακό για να αγωνιστεί επί 7 έτη (μέχρι τον Δεκέμβριο του 1994), τα οποία ήταν όμως στο διάστημα των "πέτρινων" χρόνων, κατακτώντας δύο Κύπελλα (1989-90, 1991-92) και ένα Σούπερ Καπ το 1992, χωρίς να καταφέρει να πανηγυρίσει κάποιο πρωτάθλημα.
Μετά από τον Ολυμπιακό αγωνίστηκε σε Άρη Θεσσαλονίκης, Ιωνικό Νίκαιας, ΟΦΗ και Εθνικό Αστέρα.

Στις εθνικές ομάδες

Με την Ελλάδα αγωνίστηκε για πρώτη φορά στις 2 Νοεμβρίου 1988, στον εκτός έδρας αγώνα εναντίον της Ρουμανίας για τα προκριματικά του Μουντιάλ 1990. Αγωνίστηκε συνολικά σε 47 αγώνες και σημείωσε 2 τέρματα. Συμμετείχε στην ομάδα που αγωνίστηκε στο Μουντιάλ 1994 στις ΗΠΑ.
Επίσης, αγωνίστηκε με την εθνική Νέων για το Ευρωπαϊκό πρωτάθλημα 1982.
Μολδαβικές βουλευτικές εκλογές (2019)

Κοινοβουλευτικές εκλογές διεξήχθησαν στη Μολδαβία στις 24 Φεβρουαρίου 2019  για την εκλογή των 101 μελών του Κοινοβουλίου της Μολδαβίας. Το Σύνταγμα ορίζει ότι οι εκλογές διεξάγονται το αργότερο τέσσερα χρόνια και τρεις μήνες από την ημερομηνία έναρξης της προηγούμενης κοινοβουλευτικής περιόδου.
Οι εκλογές διεξήχθησαν στο πλαίσιο ενός παράλληλου εκλογικού συστήματος, αντικαθιστώντας το αναλογικό σύστημα με κλειστές λίστες που χρησιμοποιήθηκε στη Μολδαβία σε όλες τις προηγούμενες κοινοβουλευτικές εκλογές από την ανεξαρτησία. Η προεκλογική περίοδος ξεκίνησε τον Νοέμβριο του 2018 και συνεχίστηκε μέχρι την ημέρα των εκλογών.

Υποψήφιοι από τέσσερα κόμματα εκλέχθηκαν στο Κοινοβούλιο: το Κόμμα των Σοσιαλιστών της Δημοκρατίας της Μολδαβίας, το Δημοκρατικό Κόμμα της Μολδαβίας, την εκλογική συμμαχία ACUM των DA και PAS, και το κόμμα Șor. Το Κόμμα των Κομμουνιστών απέτυχε να καταλάβει έδρα για πρώτη φορά από την ανεξαρτησία.
Τα αποτελέσματα επιβεβαιώθηκαν από το συνταγματικό δικαστήριο της Μολδαβίας στις 9 Μαρτίου 2019.
Έπειτα από τις εκλογές προκλήθηκε συνταγματική κρίση τον Ιούνιο.

Εκλογικό σύστημα

Οι 101 έδρες στο Κοινοβούλιο της Μολδαβίας εξελέγησαν με το σύστημα της παράλληλης ψηφοφορίας, το οποίο εισήχθη το 2017. Έτσι, οι 50 βουλευτές εξελέγησαν με αναλογική σε μία ενιαία πανεθνική εκλογική περιφέρεια, με τους υπόλοιπους 51 να εκλέγονται σε μονοεδρικές περιφέρειες.
Προκειμένου να εισέλθει κάποιος ή κάποια στη Βουλή, το εκλογικό όριο ήταν διαφορετικό ανά περιφέρεια και ανά τύπο καταλόγου. Για την ενιαία εκλογική περιφέρεια, το απαιτούμενο ποσοστό για ενιαία κόμματα ή οργανισμούς ήταν 6%, για συμμαχίες των 2 κομμάτων ήταν 9% και για συμμαχίες τριών και πάνω κομμάτων ήταν 11%. Οι ανεξάρτητοι υποψήφιοι προκειμένου να εκλεγούν βουλευτές έπρεπε να συγκεντρώσουν τουλάχιστον 2%. Η συμμετοχή έπρεπε να είναι τουλάχιστον 33% σε ποσοστό προκειμένου να είναι έγκυρα τα αποτελέσματα.

Καταγγελίες για νοθεία

Οι εκλογές επισκιάστηκαν από τις καταγγελίες για απόπειρα νοθείας με τη μέθοδο δημιουργίας ψεύτικων λογαριασμών στο Facebook, προκειμένου να επηρεαστούν οι πολιτικές συζητήσεις και τα κοινωνικά ζητήματα λίγο πριν διεξαχθεί η ψηφοφορία. Επιβεβαιώνοντας τις καταγγελίες, οι διεθνείς παρατηρητές του ΟΑΣΕ ανέφεραν μετά τις εκλογές ότι "ισχυρές ενδείξεις εξαγοράς ψήφων και κατάχρησης κρατικών πόρων" και ότι ασκήθηκαν πιέσεις σε δημόσιους λειτουργούς.

Συνομιλίες για σχηματισμό κυβέρνησης

Έπειτα από τις εκλογές, αμφότερα το Σοσιαλιστικό και το Δημοκρατικό Κόμμα πρότειναν τον σχηματισμό κυβέρνησης συνασπισμού με το ACUM, με το PDM να προτείνει για πρωθυπουργό ένα πρόσωπο από το ACUM, παρότι μεγαλύτερο κόμμα ήταν το PDM. Ωστόσο έπειτα από τις υποσχέσεις που δόθηκαν στη διάρκεια της προεκλογικής εκστρατείας, το ACUM απέρριψε και τις δύο προτάσεις.
Στις 8 Απριλίου το ACUM ανακοίνωσε ότι θα αλλάξει την απόφασή του να αρνηθεί τις συνομιλίες για σχηματισμό κυβέρνησης συνασπισμού με το
PSRM.
Assert.h

assert()

Η μόνη μακροεντολή που απαιτείται από την ANSI C για αυτό το αρχείο.

Παράμετροι

Μια οποιαδήποτε λογική έκφραση ή ένας ακέραιος αριθμός.

Επιστροφή

Δεν επιστρέφει τίποτα.

Παρενέργειες

Εάν η έκφραση είναι λανθασμένη ή ο ακέραιος είναι μηδέν, τότε εμφανίζει κάποιο κατάλληλο μήνυμα στο stderr και αμέσως μετά καλεί την abort(). Αν έχει οριστεί το NDEBUG πριν από τη συμπερίληψη του αρχείου αυτού στο πρόγραμμα, τότε η συγκεκριμένη μακροεντολή αγνοείται τελείως.
Μανεταίικα Αχαΐας

Ιστορικά στοιχεία

Πρόκειται για οικισμό ο οποίος αναγνωρίστηκε ως τέτοιος στις 18/12/1920 και υπήχθη στην τότε Κοινότητα Κάτω Αχαΐας ακολουθώντας όλες τις διοικητικές μεταβολές της, πλην της περιόδου 1924-1927 που υπήχθη προσωρινά στην τότε Κοινότητα Νιφοραίικων. Η ονομασία του οικισμού είναι ανθρωπωνυμικό και προέρχεται από την οικογένεια Μανέτα που οίκισε την περιοχή, η οποία κατάγεται από το χωριό της Ζουμπάτας στο Παναχαϊκό. Οι πρώτοι κάτοικοι του χωριού μιλούσαν τα αρβανίτικα στα τέλη του 19ου αιώνα.
Συκιά Κορινθίας

Πληθυσμός

Με βάση την απογραφή του 2011 η Συκιά έχει 492 κατοίκους.

Παραλία

Η Συκιά διαθέτει παραλία, η οποία έχει τιμηθεί με γαλάζια σημαία.
Επειδή ο κόλπος είναι ανοιχτός, όταν φυσάει σηκώνονται εύκολα κύματα.                                                                                                                                                                       Αντιθέτως στην άπνοια η θάλασσα είναι εξαιρετικά ήρεμη. Έχει πέτρες και καταλήγει σε παχιά άμμο.
Επιπλέον χαρακτηρίζεται από πληθώρα ρευμάτων.
Εταιρεία Μακεδονικών Σπουδών

Μέγαρα Εταιρείας Μακεδονικών Σπουδών

Στις 8 Φεβρουαρίου 1949 ο Βασιλεύς Παύλος έθεσε τον θεμέλιο λίθο του πρώτου μεγάρου της Εταιρείας και δύο χρόνια αργότερα, στις 19 Νοεμβρίου 1951, τον θεμέλιο λίθο του Μεγάρου Β΄. Οι εργασίες ανέγερσης του μεγάρου Γ΄ – που συνδέει το Μέγαρο Α΄ με το Μέγαρο Β΄ – ξεκίνησαν το φθινόπωρο του 1968. Στα κτήρια στεγάζονται όλες οι υπηρεσίες της Εταιρείας. Στο Μέγαρο Β΄ στεγάζεται το Κινηματοθέατρο «Αριστοτέλειον», το Θέατρο Εταιρείας Μακεδονικών Σπουδών, στο όποιο λειτουργεί ως μισθωτής το Κρατικό Θέατρο Βορείου Ελλάδος και η Πινακοθήκη. Στο στο Μέγαρο Α΄ στεγάζεται η Βιβλιοθήκη.
Φαμπρίτσιο Κορόνα

Βιογραφία

Γεννημένος στη Κατάνια της Σικελίας, ο Κορόνα είναι από οικογένεια δημοσιογράφων, είναι γιος του Βιττόριο και της Γκαμπριέλας Κορόνα, και έχει και δύο αδερφούς, τον Φεντερίκο και τον Φρανσίσκο.

Καριέρα

Ο Φαμπρίτσιο Κορόνα είναι πρώην συνέταιρος και διαχειριστής του φωτογραφικού πρακτορείου Κορόνα στο Μιλάνο. Ο Κορόνα ήταν το κεντρικό προσώπο σε μια  σειρά ερευνών της Ιταλικής  δικαιοσύνης το 2007 σε ένα σκάνδαλο εκβιασμών, γνωστό και ως Βαλλετόπολι. με την εμπλοκή πολλών επωνύμων από το χώρο της ψυχαγωγίας και του αθλητισμού. 
Ο Κορόνα συνελήφθη με την κατηγορία του φυσικού αυτουργού σε εκβιασμό και περασε 77 ημέρες στην φυλακή.
Πάντως στις 29 Μαιου του 2007 θα αφεθεί ελευθέρος. Κατά την διάρκεια της φυλακισής του, ο Κορόνα θα γράψει το βιβλίο "La mia Prigione" (Η φυλακή μου), με τις εμπειρίες του, ως αποτελέσμα του σκανδάλου Βαλλετόπολι. και το οποίο είχε πάρει μεγάλη δημοσιότητα στα Ιταλικά μέσα ενημέρωσης. 
Τον Μαρτίο του 2009 θα πάρει μέρος στο ριαλιτι σόου "La  fattoria".
Το ντεμπούτο του ως ηθοποιός θα το κάνει τον Μαιο του 2010 στην δραματική τηλεοπτική σειρά "Squadra antimafia - Palermo oggi 2" 
που προβλήθηκε στο Canale 5, του Ομίλου Mediaset (ιδιοκτησίας Σίλβιο Μπερλουσκόνι). Θα παίξει τον ρόλο του αφεντικού της μαφίας, του Ιβο Πρίνσιπε με το ψευδώνυμο "Ο Κατανέζος".
Το 2009 θα του απαγγελθεί κατηγορία για εκβιασμό με φωτογραφικό υλικό. Το 2013 θα καταδικαστεί σε πέντε χρόνια φυλακισή, αλλά θα φυγοδικησει. Τελικά θα παραδοθεί στις αρχές μετά από 4 ημέρες.

Προσωπική ζωή

Ο Φαμπρίτσιο Κορόνα από τον Ιανουαριο του 2009 μέχρι τον Απριλίο του 2012 είχε μια σχέση με την Αργεντινή παρουσιάστρια και μοντέλο, Μπέλεν Ροντρίγκεζ, που είχε και μεγάλη δημοσιότητα. 
Από τον πρώτο του γάμο με το πρώην μοντέλο από την Κροατία, Νίνα Μόριτς απεκτήσε έναν γιό, τον Κάρλος Μαρία Κορόνα, που γεννηθήκε το 2002.
Άγιος Γεώργιος Συκούσης Χίου

Τοπωνυμικά-Ιστορία

Ο Άγιος Γεώργιος Συκούσης αποκαλείται απλούστερα «`Αη Γιώργης». Ο κάτοικός του ονομάζεται Αγιωργούσης (και η κάτοικος Αγιωργούσαινα) στο τοπικό γλωσσικό ιδίωμα. Ως πυρήνας γύρω από τον οποίο αναπτύχθηκε το χωριό χρησίμευσε το αναφερόμενο στο χρυσόβουλο του Μιχαήλ Παλαιολόγου «Μετόχιον το Συκέου», μεγάλο μετόχιο της Νέας Μονής, στο οποίο υπάγονταν όλα τα Καμπόχωρα. Παλιά το χωριό ήταν περιφραγμένο με οχυρό τείχος με πύργους. Η κοινότητα ιδρύθηκε το 1518 από τον μοναχό Σωφρόνιο Σέψη, ο οποίος οργάνωσε τους πρώτους κατοίκους γύρω από το εγκαταλειμμένο μοναστήρι του Αγίου Γεωργίου, «μεσαιωνικόν κτίσμα καλούμενον και νυν (1921) έτι υπό των χωρικών μοναστήρι». Η εκκλησία του πιστεύεται ότι ήταν πιστό αντίγραφο του καθολικού της Νέας Μονής, αλλά έχει υποστεί πολλές ανακαινίσεις και προσθήκες, που τον αλλοίωσαν τελείως. «Ελέγετο σταυρός του περιβόλου μία θύρα, δια της θέσεως δε ταύτης ούτ' έφιππος ούτε νεκρός διήρχετο».
Το χωριό είχε διάφορες συνοικίες, όπως η Κάτω Γειτονιά, ο Γύρος, ο Περίγυρος, ο Περίαυλος, η Πατηματιά, ο Λιβαδόρκης, «του Μπου», οι Πρίνοι, ο Σταυρός, η Μέση (= το κέντρο του χωριού ή η κεντρική οδός). Ο Πιατσέντσα αναφέρει ότι το χωριό είχε 600 κατοίκους. Ναοί μέσα στο χωριό εκτός από τον `Αγιο Γεώργιο ήταν ο, κατά την παράδοση, ακόμα παλαιότερος `Αγιος Ιωάννης, που μετατράπηκε σε σχολείο, και ο ναός του Αγίου Νικολάου που καταστράφηκε στη Σφαγή της Χίου το 1822 και ξαναχτίστηκε το 1864 κοντά στο κοιμητήριο του χωριού. Το παλαιότερο νεκροταφείο ήταν παρά τον ναό του Αγίου Παντελεήμονα, που επίσης καταστράφηκε το 1822 και ξαναχτίστηκε το 1849, ενώ υπήρχαν μέσα στο χωριό και ναοί του Αγίου Χαραλάμπους (στον Λιβαδόρκη) και του Σταυρού.
Εκτός των ορίων του οικισμού είναι οι ναοί του Αγίου Θωμά στη θέση Πίσω Νερά (προς βορρά, «παλαιός ναός μετά πηγής και παλαιάς δεξαμενής»), των Αγίων Βικτώρων στη θέση Δροπόσι (προς βορρά, «μετά πηγής αφθόνου και αρίστου ύδατος, δεξαμενής και παλαιών οικιών»), ο ναΐσκος του Αγίου Ιωάννη του Θεολόγου, τον οποίο μάταια επεχείρησαν να κάψουν οι Τούρκοι το 1822, ο ναός του Αγίου Ιωάννη του Προδρόμου προς τα ανατολικά που αναφέρεται ότι ανακαινίσθηκε το 1884, ο ναός του Αγίου Ισιδώρου στα δυτικά, στη θέση Αφαλωτή, με παλαιούς τάφους, της Μεταμορφώσεως νότια στο Μάκρι με ερείπια μεγάλου γενουατικού πύργου και δεξαμενής, της Κοιμήσεως της Θεοτόκου στην τοποθεσία Νόσσω Κήπος (πρώην ρωμαιοκαθολικός ναός «ως λέγουσι,... ...με τρεις πηγάς παρ' αυτόν, δεξαμενή και πύργον ημιερειπωμένον»), άλλος ναός του Αγίου Γεωργίου στην τοποθεσία Προσκεφάλια, του Σταυρού στην τοποθεσία Λουλάδα, ο Προφήτης Ηλίας (φυσικά) στο βουνό και τρεις ακόμα της Παναγίας (Κατηφόρα - Σκαλιά - Λωβοχώρι).
Τοπωνύμια έξω από το χωριό είναι επίσης οι λόφοι Πέτσοδος (βόρεια), Τράχωνας, Σαλακόμμυτη (δυτικά), «τα `Ισια», Μέλισσα, Περιστεράς (νότια) και απέναντι στην πλαγιά των `Ισιων το Ζωγραφόσπηλο, τα Καρτερά, του Λιπαρού, τα (Ε)ρείπια, ο Κούκουμος και η Βίγλα. Στα ανατολικά του χωριού υπάρχουν οι τοποθεσίες «τα Μοναχικά», τα Κεραμαριά (`Εξω και Μέσα) και οι Κούμαροι (μεταξύ των Σκαλιών και του Προφήτη Ηλία).
Αναψυχή

Αναψυχή σημαίνει δραστηριότητα ή προσχεδιασσμένη αδράνεια που ενεργείται με τη θέληση κάποιου. Ως βαθύτερη ψυχολογική έννοια η αναψυχή αναφέρεται σε αισθητικές και πνευματικές εμπειρίες που παράγονται από τη δραστηριότητα αυτή. Διαφέρει από την εργασία, η οποία γίνεται με σκοπό το κέρδος χρημάτων ή την κάλυψη άμεσων αναγκών της ζωής. Και ακόμα, διαφέρει από τις άλλες καθημερινότητες, όπως φαγητό, ύπνος, νοικοκυριό κτλ. Το ιδιαίτερο χαρακτηριστικό της αναψυχής δεν είναι είναι η καθαυτή δραστηριότητα, αλλά η διάθεση με την οποία γίνεται.
Δήμοι της Αλβανίας

Αυτός είναι ένας κατάλογος των δήμων (Αλβ: bashki) της Αλβανίας. Οι δήμοι είναι οι δευτεροβάθμιες διοικητικές διαιρέσεις της Αλβανίας. Πριν από το 2015 υπήρχαν δύο τύποι δήμων στην Αλβανία: δήμοι με αστικό χαρακτήρα που ονομάζονταν bashki και δήμοι με αγροτικό χαρακτήρα που ονομάζονταν komunë (κοινότητα-επαρχία).
Οι δήμοι χωρίζονται σε δύο τουλάχιστον «Διοικητικές Μονάδες» (njësi administrative), οι οποίες μερικές φορές αναφέρονται ως «Δημοτικές Μονάδες» ή «μίνι δήμοι». Οι διοικητικές μονάδες αποτελούνται από μία ή περισσότερες πόλεις, χωριά ή γειτονιές και αποτελούν το τρίτο και τελικό διοικητικό βαθμό της Αλβανίας.
Το 2014, η κυβέρνηση εισήγαγε ένα νέο διοικητικό σχέδιο το οποίο τέθηκε σε εφαρμογή τον Ιούνιο του 2015 με τις τοπικές εκλογές, με αποτέλεσμα οι δήμοι να μειωθούν σε 61 συνολικά και να καταργηθούν οι αγροτικοί δήμοι. Οι πλείστοι δήμοι είναι τώρα διοικητικές μονάδες και μπορεί επίσης να είναι πόλεις, χωριά ή γειτονιές.
Σουουσαμίρ Τόο

Το Σουουσαμίρ Τόο (κιργιζικά: Суусамыр тоо кыркасы‎) είναι βουνό στα εσωτερικά Τιεν Σαν στο Κιργιστάν. Χωρίζει την κοιλάδα Σουουσαμίρ και την κοιλάδα Τολούκ Σαραγκάτ. Έχει μήκος 126 χιλιόμετρα και ύψος 4.048 μέτρα. Αποτελείται από γρανίτη και σχιστόλιθο της κάτω Παλαιοζωικής περιόδου. Βρίσκεται στις περιφέρειες Ναρίν και Τζαλάλ-Αμπάντ, καθώς και στις επαρχίες Τζουμγκάλ και Τοκτογκούλ.
Χαλκ Χόγκαν

Η επιτυχημένη καριέρα του

Ο Χαλκ Χόγκαν, θεωρείται ένας από τους σπουδαιότερους παλαιστές επαγγελματικής πάλης όλων των εποχών. Ο λόγος είναι, πως ήταν πιο μπροστά από την εποχή του και με τον χαρακτήρα που υποδυόταν στο τότε WWE, του εθνικιστή Αμερικανού πολίτη, συγκέντρωσε πολλούς οπαδούς και είχε τεράστια επιτυχία και απήχηση. Έγινε ιδιαίτερα γνωστός από την καριέρα του στον κινηματογράφο, και έτσι προσέλκυσε οπαδούς στον χώρο της επαγγελματικής πάλης με την φήμη του.
Έμεινε στην ιστορία ως αγαπητός στο κοινό, αλλά στα τέλη του '90 είχε αλλάξει χαρακτήρα, σοκάροντας του οπαδούς του, και οδήγησε την φαύλη ομάδα με την ονομασία nWo σε επιτυχίες με ύπουλο τρόπο. Συμμετείχε σε αντιπαλότητες με τα κορυφαία ονόματα πολλών διαφορετικών γενεών. Μεταξύ αυτών, ο Αντρέ ο Γίγαντας, ο Ρόντι Πάιπερ, ο Ούλτιμεϊτ Γουόριορ, ο Ράντυ Σάβατζ, ο Ρικ Φλερ, ο Στινγκ, ο Τριπλ Έιτς, ο "Δε Ροκ" και πολλοί άλλοι.
Έχει περάσει από τις μεγαλύτερες εταιρείες πάλης στον κόσμο, από το World Wrestling Federation, που στην σημερινή εποχή ονομάζεται WWE και από το WCW το οποίο έχει εξαγοραστεί από το πρώτο. Πέρασε από τις κορυφαίες εταιρείες της Ιαπωνίας, αλλά και από την δεύτερη σε οπαδούς εταιρεία της Αμερικής αυτή την εποχή, το TNA Wrestling, στο οποίο ήταν υπεύθυνος για το πρόγραμμα του σόου για τέσσερα χρόνια.

Hall of Fame και ρεκόρ

Το 2005 το WWE για να τον τιμήσει για την προσφορά του και να αναγνωρίσει το μέγεθος της καριέρας του, τον εισήγαγε στο Hall of Fame του. Ο Χόγκαν είναι 12 φορές Παγκόσμιος πρωταθλητής, έχοντας κατακτήσει 6 φορές το Πρωτάθλημα WWE και 6 φορές το Παγκόσμιο Πρωτάθλημα Βαρέων Βαρών του WCW.
Επίσης, είναι ο μεγαλύτερης διάρκειας πρωταθλητής στον τελευταίο τίτλο. Έχει κατακτήσει το Παγκόσμιο Ομαδικό Πρωτάθλημα με τον Ετζ, ενώ έχει νικήσει δύο φορές σε αγώνα Royal Rumble.

Προσωπική ζωή

Ο Χαλκ Χόγκαν μαζί με τη Λίντα, έχουν αποκτήσει δύο παιδιά, τη Μπρουκ (1988) και τον Νικ (1990). Το 2007 το ζευγάρι χώρισε, με την Λίντα να παίρνει ένα μεγάλο μέρος απο τη περιουσία του παλαιστή. Ο Χόγκαν δε διστάζει να μιλήσει φανερά για ότι θέλει, ενώ έχει αντιπαλότητες με παλαιστές όπως Μπρετ Χαρτ και παλαιότερα με τον Ούλτιμεϊτ Γουόριορ και με τον πρόεδρο του WWE, Βινς Μακμάν.

Ηθοποιία και μουσική

Ο Χαλκ Χόγκαν ασχολήθηκε και με την ηθοποιία. Η πρώτη του εμφάνιση σε ταινία ήταν το 1983 στο Ρόκι 3, με τον Σιλβέστερ Σταλόνε. Από τότε, έχει παίξει και πρωταγωνιστικούς ρόλους σε αρκετές ταινίες μέχρι και το 2001.
Επίσης έχει ασχοληθεί και με την τηλεόραση, παρουσιάζοντας τηλεοπτικά παιχνίδια και ριάλιτι.
Έχει ασχοληθεί όμως και με την μουσική, εκδίδοντας και ένα cd, με την ονομασία 'Hulk Rules'. Έχει εκδώσει ένα ντουέτο τραγούδι και έχει εμφανιστεί και σε διάφορα τραγούδια άλλων καλλιτεχνών. Έχει ασχοληθεί και με το ραδιόφωνο.
Τέλος έχει ακουστεί ότι έχει πάρει μέρος σε ταινία πορνό.
Ιωάννης Δ΄ του Βέρλε

Βιογραφία

Ήταν ο μόνος γιος του Νικολάου Δ΄ κυρίου του Βέρλε και της Αγνής, μάλλον εγγονής του Ούλριχ Β΄ κόμη του Λίνντο-Ρουππίν.
Η αδελφή του Αγνή παντρεύτηκε τον 2ο εξάδελφο του πατέρα της Ιωάννη ΣΤ΄ κύριο του Βέρλε-Βάρεν, γιο του Βερνάρδου Β΄.
Το 1374 απεβίωσε σε ηλικία μεγαλύτερη των 24 ετών. Ήταν άγαμος και το Βέρλε-(Γκόλντμπερκ) περιήλθε στον εξάδελφο του πάππου του, τον Βερνάρδο Β΄ (του Οίκου του Μεκλεμβούργου) κύριο του Βέρλε-Βάρεν.
Βραβεία Βρετανικής Ακαδημίας Κινηματογράφου 2014

Η 68η απονομή των Βραβείων της Βρετανικής Ακαδημίας Κινηματογράφου, γνωστά κυρίως ως Βραβεία BAFTA, τίμησε τις καλύτερες ταινίες του 2014 και πραγματοποιήθηκε στις 8 Φεβρουαρίου 2015 στο Royal Opera House του Λονδίνου. Η απονομή μεταδόθηκε ζωντανά από τον τηλεοπτικό σταθμό BBC One και οικοδεσπότης της βραδιάς ήταν για δέκατη φορά ο Στίβεν Φράι. Οι υποψηφιότητες ανακοινώθηκαν στις 9 Ιανουαρίου 2015 από τους Φράι και Σαμ Κλάφλιν.